Provedba Programa odražava predanost država članica i Komisije zaštiti eura od krivotvorenja. Zahvaljujući raspravama o višegodišnjoj strategiji na sastancima Stručne skupine u području krivotvorenja eura (ECEG) omogućeno je odobrenje od 99,56 % ukupnog proračuna u 2020. Programom su preuzete obveze financiranja ukupno devet projekata. Uspješno su dodijeljena bespovratna sredstva za sedam projekata iz prijava koje su podnijela nadležna tijela država članica u odnosu na deset programa koji su financirani bespovratnim sredstvima u 2019. Za jedan zahtjev podnesen do drugog roka nisu odobrena bespovratna sredstva jer nije ispunjavao kriterije prihvatljivosti. Nadalje, financirane su dvije aktivnosti Komisije, od kojih je jedna bila otkazana zbog bolesti COVID-19, a druga je obveza pokrivanje troškova uključivanja budućeg programa Periklo IV. (2021.–2027.) u instrument eGrants, potpuno elektronički sustav upravljanja bespovratnim sredstvima (bez upotrebe papira).

Globalna pandemija bolesti COVID-19 i s njom povezano ograničavanje socijalnih kontakata i putovanja snažno su utjecali na provedbu programa Periklo u 2020. Programom Periklo promiče se transnacionalna i prekogranična suradnja između središnjih banaka i tijela kaznenog progona u EU-u te suradnja na međunarodnoj razini, kako bi se osigurala globalna zaštita eura od krivotvorenja. Program se uglavnom provodi aktivnostima kao što su konferencije, tečajevi tehničkog osposobljavanja i razmjena osoblja u kojima sudjeluje širok raspon sudionika iz država članica EU-a i trećih zemalja, što s obzirom na osjetljive i tehničke teme uglavnom podrazumijeva osobno sudjelovanje i nadoknadu putnih troškova, troškova smještaja, mjesta održavanja i dnevnica. Ograničenja u pogledu putovanja i okupljanja osoba koja su zbog pandemije nametnuta od ožujka 2020. onemogućila su sigurno odvijanje tih aktivnosti, što je dovelo do odgode gotovo svih aktivnosti za 2021. Stoga se većina aktivnosti iz ovog izvješća još treba provesti. U mjeri u kojoj je to moguće i nužno zbog razvoja pandemije, neka planirana događanja mogla bi se pretvoriti u digitalna ili hibridna događanja.

Program „Periklo 2020.” (u daljnjem tekstu „Program”) jest program razmjene, pomoći i osposobljavanja za zaštitu eura od krivotvorenja. Zamjenjuje program Periklo koji je uspostavljen 2001. te se provodio u razdoblju od 2002.–2013. Program je uspostavljen Uredbom (EU) br. 331/2014 Europskog parlamenta i Vijeća od 11. ožujka 2014. Njegova je primjena proširena na države članice nesudionice Uredbom Vijeća (EU) 2015/768 od 11. svibnja 2015. Uredbom (EU) br. 331/2014 utvrđuje se trajanje Programa do 31. prosinca 2020. U članku 13. stavku 3. Uredbe od Komisije se zahtijeva da Europskom parlamentu i Vijeću jednom godišnje dostavi informacije o rezultatima Programa. Ovo godišnje izvješće u skladu je s tim zahtjevom za 2020.

Treba napomenuti da su Francuska, Italija i Španjolska, države članice koje su najviše pogođene krivotvorenjem eura, ove godine ponovno dobile bespovratna sredstva iz Programa. Osim toga, bespovratna sredstva u okviru Programa primile su 2020. Nizozemska i Rumunjska. Posebno treba istaknuti nizozemsku policiju, koja se prvi put prijavila za sudjelovanje u Programu, što je potvrda sve većeg sudjelovanja nadležnih nacionalnih tijela kao korisnika Programa. Sve njihove aktivnosti poboljšavaju zaštitu eura, što je korisno za sve druge države članice.

Aktivnosti za koja su preuzete obveze u 2020. uključuju dvije konferencije, dva tehnička osposobljavanja, dvije razmjene osoblja, jednu studiju i projekt migracije u sustav eGrants. Aktivnosti se trebaju provoditi unutar EU-a i izvan njega, ovisno o konkretnim potrebama za zaštitu eura od krivotvorenja. Program je od početka djelovanja učvrstio svoj regionalni pristup aktivnostima koje obuhvaćaju dijelove svijeta posebno važne za borbu protiv krivotvorenja. Za 2020. bespovratna su sredstva dodijeljena za aktivnosti u Latinskoj Americi (ovisno o ograničenjima povezanima s pandemijom, Španjolska će u Urugvaju organizirati seminar za osposobljavanje sa sudionicima iz 19 zemalja Latinske Amerike) i jugoistočnoj Europi (ovisno o ograničenjima povezanima s pandemijom, Rumunjska će u Bukureštu organizirati trodnevnu konferenciju sa sudionicima iz ukupno 13 zemalja, među kojima su države članice EU-a i zemlje u regiji).

Dodatne informacije o podrijetlu i profesionalnom području sudionika za koje se očekuje da će sudjelovati u aktivnostima Programa za 2020. bit će dostupne u jednom od sljedećih godišnjih izvješća programa Periklo, ovisno o provedbi aktivnosti u kontekstu pandemije bolesti COVID-19.

b.Pregled aktivnosti prema godišnjem programu rada za 2020.

Sveobuhvatni pregled aktivnosti u okviru programa Periklo odobrenih u okviru godišnjeg programa rada za 2020. nalazi se u Prilogu I. Detaljniji pregled tih aktivnosti bit će dostupan u jednom od sljedećih godišnjih izvješća programa Periklo, ovisno o provedbi aktivnosti u kontekstu pandemije bolesti COVID-19.

3.Provedba aktivnosti u 2020. za koje su obveze preuzete u okviru prethodnih proračuna Programa

Godine 2020. provedena je jedna aktivnost koju je naručila Komisija, a za koju su sredstva odobrena u okviru prethodnih proračuna Programa. Riječ je tehničkom osposobljavanju u području zaštite eurokovanica koje je održano u Beogradu (Srbija) od 3.–5. ožujka 2020. Cilj je te aktivnosti bilo informiranje o krivotvorenju eurokovanica u Srbiji i susjednim zemljama, jačanje tehničkih kapaciteta u Srbiji te jačanje suradnje između Srbije i Crne Gore, odnosno između Srbije i EU-a. Ta aktivnost odražava trajni prioritet programa Periklo, odnosno poticanje bolje regionalne suradnje u jugoistočnoj Europi u borbi protiv krivotvorenja novca.

Zbog pandemije bolesti COVID-19 ukupno pet aktivnosti koje su planirala hrvatska, bugarska, portugalska i talijanska nadležna tijela i koje su financirane u okviru poziva na podnošenje prijedloga iz 2019., a koje je trebalo provesti 2020., odgođene su za 2021. ili kasnije. Detaljniji pregled tih aktivnosti bit će dostupan u jednom od sljedećih godišnjih izvješća programa Periklo, ovisno o provedbi aktivnosti u kontekstu pandemije bolesti COVID-19.

4.Zaključci i daljnji koraci

Program „Periklo 2020.” i dalje će biti važno i učinkovito sredstvo u borbi protiv krivotvorenja eura. Na Programu se temelji potpora izradama studija, održavanje i razvijanje suradnje te razmjena najboljih praksi među svim sudionicima uključenima u borbu protiv krivotvorenja eura. Na to upućuje i činjenica da je 2020. odobreno 99,56 % ukupnog proračuna, što odražava zanimanje država članica za Program, ali i sudjelovanje sve većeg broja nadležnih nacionalnih tijela kao korisnika Programa. Obveze preuzete u okviru godišnjeg programa rada za 2020. odražavaju preporuku evaluacije programa sredinom provedbenog razdoblja kako bi se potaknulo veće sudjelovanje nadležnih nacionalnih tijela u Programu.

Komisija neprestano širi rezultate aktivnosti podržanih Programom među stručnjacima Stručne skupine u području krivotvorenja eura (ECEG). Godine 2020. održana su dva sastanka ECEG-a. Iz Programa je vidljiva visoka razina dosljednosti i komplementarnosti u odnosu na druge relevantne programe te aktivnosti na razini Unije jer je usredotočen na sprečavanje i borbu protiv posebnog oblika organiziranog kriminala – krivotvorenja eura – i to je njegova jedina svrha. To vrijedi za Instrument za tehničku pomoć i razmjenu informacija (TAIEX) Glavne uprave NEAR, koji se najčešće koristi kao potpora pregovorima o pristupanju, te za Fond za unutarnju sigurnost – policija Glavne uprave HOME, koji obuhvaća sprečavanje kaznenih djela i općenito borbu protiv kriminala.

Komisija, Europski parlament i Vijeće započeli su zakonodavni postupak za nastavak programa nakon 2020. pod nazivom Periklo IV. u okviru sljedećeg višegodišnjeg financijskog okvira.

Na temelju rezultata provedbe Programa i stalne analize novih prijetnji, o čemu se raspravljalo u okviru ECEG-a, prioriteti za 2021. su sljedeći:

·podupiranje aktivnosti čiji je cilj poboljšanje suradnje među državama članicama koje su posebno pogođene proizvodnjom i distribucijom krivotvorina